**נוהל חישוב ציון במקצוע**

בית הספר הוא בית חינוך ומטרתו לחנך את התלמיד.ה להתנהגות לימודית, הכוללת בין היתר רמה אקדמית ותפקוד בסיסי. הנוכחות הסדירה בשיעורים היא תנאי בסיסי להתנהלות תקינה של הלימודים ולהצלחת התלמידים בלימודיהם. תלמיד.ה שנוכחותו אינה סדירה (נעדר משיעורים, מגיע באיחור, עוזב את הכיתה ללא רשות) פוגע ברצף הלמידה וביכולת ההתמדה שלו, הדרושים לתפקוד סביר עבורו ועבור חבריו לכיתה.

תפיסת ביה"ס היא שהנוכחות הסדירה היא חלק מהלמידה ויש לכלול את מספר ההיעדרויות והחיסורים של כל תלמיד.ה בכל מקצוע בחישוב הסופי של הציונים, בכל גיליון הערכה ובציון השנתי. הנוכחות הסדירה בביה"ס קשורה בדרכי הלמידה של התלמיד.ה (אינה נכללת בהערכת ההתנהגות) ולכן תתבטא בציון ההישגים.

יש להקפיד על הקלדת נוכחות באופן שוטף.

המפתח לחישוב הציון:

בכל מקצוע התלמיד יכול להשיג ציון מירבי של 100 נק'.

הציון יורכב משני מדדים: הישגים לימודיים (שקלול הישגי התלמיד עם ציוני מבחנים, בחנים, הכנת שיעורי בית, עמידה במטלות, הערכת מורה) והנוכחות הסדירה בשיעורים (שקלול ציון הנוכחות על פי שיטת המנות).

החישוב יעשה בכל פעם שהתלמיד יקבל גיליון הערכה וציון שנתי בית ספרי.

המפתח לחישוב ציון הנוכחות על פי שיטת המנות:

התלמידים נדרשים להגיע לכל השיעורים כסדרם, ובעת הערכת הישגיהם יש לקחת בחשבון את היעדרויותיהם בכל שליש במהלך שנה"ל.

להלן טבלה מרכזת לחישוב ציון הנוכחות בגין **היעדרויות לא מוצדקות**:

| היעדרות על פי "אחוז שעות היעדרות" | ציון הנוכחות |
| --- | --- |
| עד 15% | 0 |
| מ- 16% עד 20% | 5- |
| מ- 21% עד 25% | 7- |
| מ- 26% עד 30% | 9- |
| 30% ומעלה | הציון יפגע ב- 50% |

תלמיד שנעדר מעל 15% ציונו יפגע על פי הפירוט בטבלה לעיל.

יש לציין כי חישוב המנות נעשה באופן אוטומטי על ידי התוכנה הבית ספרית.

להלן **היעדרויות שבית הספר יכיר כמוצדקות** ולא יחשב אותן בעת הערכת הישגי התלמיד.ה:

1. היעדרות בשל אבל על קרוב משפחה מדרגה ראשונה - שבוע ימים (היעדרות בשל אבל על קרוב משפחה שאינו מדרגה ראשונה תידון על ידי מחנך.ת הכיתה ורכז.ת השכבה).\*
2. היעדרות בשל שמחה של קרוב מדרגה ראשונה - יום אחד.\*
3. היעדרות בשל זימון ללשכת גיוס או למבדקים בצבא (בתנאי שהוצג **אישור**).\*
4. היעדרות בשל התנדבות בקהילה, פעילות חברתית בביה"ס, פעילות בתנועת נוער, התרמות - בכמות ובתחומים המאושרים **מראש** על ידי ביה"ס.\*\*
5. היעדרות בשל שני מבחני תיאוריה ושני מבחנים מעשיים בנהיגה. יש להציג אישור. (יתר המבחנים לא יוכרו כהיעדרות מוצדקת).
6. היעדרות בשל אשפוז/בדיקה בבית חולים (בתנאי שיוצגו אישורים מתאימים).\*
7. היעדרות מעל ארבעה ימי מחלה (בתנאי שיוצג אישור רפואי).
8. היעדרות בשל קיומה של **בעיה רפואית כרונית/חוזרת עם הצגת אישור רפואי** חד פעמי המעיד על הבעיה הרפואית.

\*המידע יועבר למורים.ות המלמדים.ות על ידי מחנך.ת הכיתה במערכת ההודעות של סמארט סקול.

\*\*המידע יועבר למרכזים.ות על ידי הרכזות החברתיות במערכת ההודעות של סמארט סקול.

\*\*\*מתבסס על [חוזר מנכ"ל](https://cms.education.gov.il/educationcms/applications/mankal/etsmedorim/6/6-6/horaotkeva/k-2008-8a-6-6-2.htm) תשסח/8(א), כ"ה באדר ב' התשס"ח, 01 באפריל 2008

**נוהל מבחנים שוטפים**

אנו מייחסים חשיבות רבה ללמידה שוטפת לאורך כל השנה. כדי לסייע בכך מתקיים בביה”ס מערך מבחנים בלו”ז המפורסם מראש בלוח המבחנים. מטרת המורה לבדוק אם החומר הנלמד הובן ולהעריך את ידיעת התלמידים באמצעותו. המבחנים מעודדים את התלמידים ללמידה מעמיקה יותר של החומר. כללי המבחנים המפורסמים בתקנון, מיועדים ליצירת הוגנות והזדמנות שווה לכל התלמידים.

**זכויות**

1. **התלמידים.ות וההורים יקבלו לוח מבחנים מעודכן בתחילת כל שליש**. לוח מבחנים מעודכן מפורסם באתר ביה”ס, על התלמיד להתעדכן מידי פעם בשינויים.
2. **יש ליידע על שינוי או העברת מבחן בהקדם האפשרי לתלמיד/רכזי השכבה/רכזת פדגוגית.**
3. **החומר לבחינה יינתן לתלמיד עד שבועיים לפני מועד הבחינה ויכלול את נושאי הבחינה ואת מבנה הבחינה. יש לציין בבחינה את משקל כל שאלה/סעיף.**
4. **הבחינה לא תכלול את החומר של השיעור האחרון שיתקיים לפני הבחינה.**
5. **באחריות מרכז.ת המקצוע לוודא את ההתאמות שיש לכל תלמיד ולאפשר לתלמיד להיבחן על פי ההתאמות** **(למעט מועדי ב' - שבו תינתן תוספת זמן בלבד)**. ולעדכן את המורים המקצועיים.
6. **מבחן/בוחן/משימה יוערכו בציון או בהערכה מילולית, ויוחזרו לתלמידים.ות תוך שבועיים**. מורה שלא יעמוד במסגרת הזמן יעדכן את רכז המקצוע והתלמידים, והמבחנים יוחזרו עד שלושה שבועות ממועד המבחן.

**ציון המבחן חייב להיות מלווה במחוון או במשוב כיתתי/אישי לצרכי למידה.**

1. לא ייערכו יותר מ-3 מבחנים בשבוע אלא במקרים שבהם מתקיימים מבחני מועד ב’.

\*לא יתקיימו מבחנים בימי רביעי (אלא באישור ההנהלה).

1. תלמיד יגיע למבחן עם הציוד המאושר לשימוש על ידי המורה המלמד כגון: ספר תנ"ך, מילונית, כלי כתיבה, מחק, “טיפקס”, מחשבון, סרגל ועוד. **אין לבקש** במהלך המבחן אמצעי מתלמיד אחר. ללא ציוד זה לא יוכל התלמיד להיבחן.
2. **בחנים** - ניתן לקיים בוחן על חומר של שני שיעורים אחרונים, לא ביום שמתקיים מבחן ובהודעה מראש לתלמידים.ות. משך הבוחן יהיה עד 45 ד'. אין לבחון תלמיד ליד הלוח בפני תלמידי הכיתה. **אין לקיים בוחן כאמצעי ענישה**.

\*בתכנון הבוחן יש לתת מענה לתלמידים עם כל ההתאמות.

1. תלמיד יוכל להגיש ערעור בכתב למורה המקצועי לא יאוחר משבוע מיום קבלת הציון. תשובת המורה תימסר לתלמיד תוך 10 ימים מיום קבלת הערעור. במידה שתשובת המורה אינה לשביעות רצונו של התלמיד, הוא רשאי לגשת לרכז המקצוע ולבקש חוות דעת נוספת.

**חובות**

1. הגעה עם ציוד - תלמיד יגיע לשיעור עם כל הציוד הלימודי הנדרש ועם שיעורי הבית מוכנים. במידה שלא עמד בחובות אלו, תירשם הערה בוובטופ.
2. הגשת מטלות בזמן - התלמיד יעמוד בלוח הזמנים הניתן על ידי המורה להגשת המטלות הלימודיות השונות. תלמיד שלא יגיש מטלה בזמן, ציונו ייפגע.
3. השלמת חומר - התלמיד ישלים את חומר הלימוד שהפסיד מפאת היעדרות. הופעה ללא שיעורי בית או כל מטלה אחרת שניתנה בכיתה, משמעותה אי הכנת שיעורי בית.
4. טוהר בחינות - תלמיד שיהיה עם טלפון נייד או שעון חכם במהלך הבחינה, גם אם לא עשה בהם שימוש, בחינתו תפסל וציונו יהיה אפס. תלמיד שהפר את טוהר הבחינות, אינו זכאי לבחינה חוזרת.

**נוהל מועדי ב’ למבחנים שוטפים**

מבחן במועד ב' נועד להשלמה **בגין היעדרות**. מבחן מועד ב' **חייב להיות שונה** ממבחן מועד א'. **תלמיד שנעדר מהבחינה מכל סיבה שהיא, ייבחן במועד ב' במידה שיתאפשר.** תלמיד שייעדר בתדירות גבוהה ממועדי א', תישקל זכאותו להיבחנות במועדי ב' על ידי הצוות החינוכי.

* **חומר הבחינה** - המבחנים במועד ב' יכללו את כל החומר הנלמד **עד למועד ב'**. המורה המקצועי יעדכן את התלמיד על הנושאים שעליהם ייבחן.
* **משך הבחינה** - לא יעלה על שלושה שיעורים (כולל תוספת זמן). זמן הבחינה יהיה בהלימה למבנה שלה.
* **מבנה הבחינה** - אינו חייב להיות זהה למועד א' (מס' השאלות, בחירה, ניקוד לשאלה).
* במועד ב' תינתן התאמת תוספת זמן בלבד.
* מבחני מועדי ב' יתקיימו בסוף השליש בשני מועדים סמוכים. **תלמיד יוכל להיבחן בעד שני מבחנים,** **בהתאם להחלטת מרכזי השכבה.** עם זאת, **ייתכן שיוכל להיבחן רק בבחינה אחת, בגלל אילוצי שיבוצים**. במקרים אלו ציונו של התלמיד ייקבע על פי החלטת הצוות הפדגוגי.
* מבחני מועד ב' יתקיימו במהלך/סוף יום הלימודים על פי צרכי המערכת ובהשגחת הצוות החינוכי.

\*הערה לתלמידים: לתשומת לבכם, השתדלו להיבחן במועד המקורי, המאפשר תנאי היבחנות מיטביים.

**נוהל דיווח היבחנות במועדי ב'**

1. המורה המקצועי ידווח לרכז המקצוע את שמות התלמידים שנעדרו ממבחן עד השיעור הבא במקצוע מיום המבחן.
2. רכז המקצוע יעביר בדוא"ל הארגוני למרכז השכבה תוך שבוע מיום מועד המבחן, את שמות התלמידים המיועדים להיבחן במקצוע, על פי כיתות הלימוד ורמת הלימוד.
3. רכז השכבה יערוך מיפוי של התלמידים שיגשו למועד ב' ועל פי אילוצי המקצועות וסדרי עדיפויות, ישלח למרכזי המקצועות ולמחנכים את שמות התלמידים שאושרה היבחנותם, מועד ומקצוע הבחינה. רשימת התלמידים תימסר כשבוע לפני הבחינה למורים המקצועיים.
4. מרכזי המקצועות יעדכנו את המורים המקצועיים **כשבוע לפני מועד ב' בשמות התלמידים הנבחנים.** התלמיד יקבל **מהמורה המקצועי** את התאריך והנושאים לבחינה.
5. במידה שמועד א' במקצוע מסוים מתקיים בסמיכות למועד ב', באחריות המורה המקצועי להודיע לתלמיד על שיבוץ למועד ב' (לאחר בדיקה מול רכזי השכבה).
6. מחנך הכיתה יקבל את המידע ממרכז השכבה, שהתלמיד שלו נבחן.

**\*באחריות התלמיד לבדוק את שיבוצו למועד ב' אצל מחנך הכיתה.**

המוריםהמקצועיים מחויבים למסור את טפסי הבחינה למועד ב' לאיריס שיפטן במעטפות חומות בהן:

* טופס הבחינה ובו שם התלמיד.
* דפים ריקים.
* רמת הלימוד ומקצוע.
* משך הבחינה+חומר עזר כן/לא
* תוספת זמן כן/לא

**בחינות בגרות**

* תלמיד בחטיבה העליונה חייב לגשת עם ציון הגשה מטעם ביה”ס בכל מקצוע ובכל מועד היבחנות.

\* ביה”ס יידע את התלמיד מהו הציון השנתי לא יאוחר משלושה ימים לפני בחינת הבגרות.

במידה שתלמיד יהיה מעוניין להגיש ערעור, הדבר יהיה מנומק בכתב ויוגש למורה המקצועי לפחות שלושה ימים לפני בחינת הבגרות.

החלטת המורה המקצועי תימסר לתלמיד לכל המאוחר יום לפני מועד הבחינה.

\* ציון ההגשה מטעם ביה”ס אינו ניתן לשינוי לאחר העברתו למשרד החינוך.

\* הציון הסופי בתעודות הבגרות הוא שקלול אירועי ההערכה הבית ספריים וציון בחינת הבגרות החיצונית.

**בחינות מתכונת**

בחינות המתכונת בבית ספרנו היא חובה בשנה שבה ניגש התלמיד לבחינת בגרות. הבחינה מהווה מרכיב משמעותי בציון השנתי. אי הגעה לבחינת המתכונת תפגע בציון זה.

**לתשומת לבכם, לבחינות המתכונת אין מועד ב’.**

לפני בחינת בגרות יינתן יום חופשה אחד, למעט באנגלית דבורה.

לפני בחינת מתכונת יינתן יום חופשה אחד לפי שיקולי בית הספר. ייתכן שיום זה יוקדש לתגבורים בביה”ס.

ביום בחינת המתכונת - לאחר הבחינה הלימודים יתקיימו כסדרם.

ציון בחינת המתכונת והציון השנתי יימסרו לתלמיד בתיאום עם המורה המקצועי.

החל משנה"ל תשפ"ד, במבחנים מסכמים בתחילת השנה לא יתקיימו מועדי ב'. תלמידים שמבחנים אלה מהווים תנאי משנה שעברה להישארותם במקצוע/ברמת הלימוד, ולא יגיעו לבחינה, נשקול את המשך לימודיהם בקבוצת הלימוד הנוכחית.

**טוהר בחינות**

**אנו מצפים מכלל התלמידים להתנהגות ישרה ואמינה.**

1. בעת הבחינה ישגיח המורה כי התלמידים יישמרו על טוהר הבחינות. כל התיקים ייאספו בחזית הכיתה. על שולחן הנבחן יהיו כלי כתיבה בלבד. טלפונים ניידים יהיו כבויים בתיקים. המורה יציין על הלוח את זמן תחילת המבחן וסיומו+ תוספת זמן המגיעה לחלק מהתלמידים.
2. אין לצאת מהמבחן בחצי השעה הראשונה לכל מטרה שהיא (במקרה מיוחד עם ליווי).
3. לאחר שמסר התלמיד את המבחן ויצא מהכיתה, לא יוכל לקבל את שאלון הבחינה בשנית.
4. העתקה במבחנים או בעבודות נחשבת למעשה הונאה ופוגעת בשוויון ההזדמנויות של התלמידים. תלמיד שידבר עם תלמיד אחר בעת מבחן או שיעתיק בזמן בחינה, יינקטו נגדו אמצעי הענשה חמורים, המבחן / בוחן / עבודה ייפסלו וציונם יהיה נכשל, וציונו בהתנהגות ייפגע.
5. בחינות ייכתבו **בעט כחול ו/או שחור בלבד לפי הנחית המורה.** ערעור על ציון יתקבל רק על בחינות שנכתבו באופן הנ”ל.

**מעברים**

למעברים בתקנון יש להוסיף את הסעיפים הבאים:

3. תלמיד לא יוכל לעבור מקבוצה לקבוצה באותה רמת לימוד אלא במקרים חריגים על פי שיקול רכז המקצוע.